| **Pinus strobus** |
| --- |
| Veimutinės pušys Silveinijos tyrlaukyje (*Sylvania Wilderness*) |
| Apsaugos būklė |
| Nekeliantys susirūpinimo (IUCN 3.1),  |
| Mokslinė klasifikacija |
| 

|  |  |
| --- | --- |
| Karalystė: | Augalai  *( Plantae)* |
| Skyrius: | Pušūnai  *( Pinophyta)* |
| Klasė: | Pušainiai  *( Pinopsida)* |
| Šeima: | Pušiniai  *( Pinaceae)* |
| Gentis: | Pušis  *( Pinus)* |
| Rūšis: | Veimutinė pušis  *( Pinus strobus)* |

 |
| Binomas |
| ***Pinus strobus***L. 1753 |
| Veimutinės pušies savaiminio paplitimo arealas Šiaurės Amerikos žemyno rytuose |

**Veimutinė pušis** (*Pinus strobus*) – pušūnų (*Pinophyta*) skyriaus, pušinių (*Pinaceae*) šeimos, pušų (*Pinus*) genties medžių rūšis.

Veimutinės pušies botaninė iliustracija, iš Aylmer Bourke Lambert (1761–1842) knygos *A Description of the Genus Pinus* (pušų genties apibūdinimas)
Per brandaus kankorėžio atsidariusius žvynelius išbarstomos sėklos

Paplitimas
----------

Savaime paplitusi Šiaurės Amerikos žemyno rytuose: vakaruose – Minesotos didesnioji rytų dalis ir Ajovos šiaurės rytai, šiaurėje jos arealas tęsiasi pietryčių Manitoboje ir pietinėse Ontarijo ir Kvebeko provincijų dalyse, šiaurės rytuose arealas siekia Niufaundlandą, rytuose išplitusios per visas Naujosios Anglijos valstijas, Niujorką, Pensilvaniją, šiaurinį Naująjį Džersį, pietuose nutoldamos nuo Atlanto vandenyno ir per Apalačų kalnus siekia Džordžiją.

Auga iki 1500 m aukštyje.

Introdukuota daugelio Europos šalių parkuose, želdynuose.

### Lietuvoje

Ši svetimžemė rūšis yra introdukuota Lietuvoje, gana gerai prisitaikiusi prie vietinio klimato. Ji buvo veista Lietuvos miškuose, bet pastaruoju metu dėl Cronartium ribicola daromos žalos šią pušį šalies miškuose nustota platinti. Anot L. Januškevičiaus (2006), veimutinė pušis auga Vilniaus rajone Vyžulionių miške (0,2 ha), kur buvo pasodinta 1910 m. Nemenčinės miškų urėdijos Magūnų (buv. Žaliašilio) girininkijos miškuose prie Nemenčinės, Radviliškio girininkijos Bebrujų miške (0,13 ha medynas), Jurbarko miškų urėdijos Kalvelių girininkijos Viešvilės miške (0,4 ha medynas)..

Kelios pušys yra saugomi gamtos paveldo objektai:

* Baltpamūšio veimutinė pušis (Pasvalio raj.)
* Padysnio veimutinė pušis (Ignalinos raj.)
* Pajiešmenių parko veimutinė pušis (Pasvalio raj.)
* Žagarės miško veimutinė pušis (Joniškio raj.)

Aukščiausia Lietuvoje užfiksuota veimutinė pušis siekia 42 metrus.

Matmenys
--------

Tai aukščiausia rytinėje Šiaurės Amerikos žemyno dalyje auganti vietinių medžių rūšis. Jų aukštis iki 30–67 m, kamieno skersmuo – 100–180 cm. 2003 m. duomenimis, Didžiųjų Dulsvųjų kalnų nacionaliniame parke šiuo metu auganti Bugermano pušis (*Boogerman Pine*) yra aukščiausia – jos aukštis 56,54 m. Šiuo metu masyviausia – 185 cm kamieno skersmens ir 40,2 m aukščio pušis auga JAV Meino valstijos nedideliame Morilo (*Morrill*) miestelyje. Istoriškai yra užregistruota masyvesnių: viena tokių, Ričo kalnų pušis, augusi Tenesio valstijoje, nupjauta, kai buvo 186 cm kamieno skersmens ir 51,2 m aukščio, su nulūžusia viršūne.

Išvaizda
--------

Laja kūgiška, vėliau tampa plokščia, netaisyklinga. Žievė tampa pilkai ruda, giliai sueižėjusi į plačias netaisyklingas plokšteles. Spygliai 6–10 cm ilgio, 0,7–1 mm storio, susitelkę po 5. Kankorėžiai cilindriški, pilkšvai rudi, 8–20 cm ilgio, 2–3 cm ilgio žvyneliais. Sėklos 5–6 mm ilgio, su 1,8–2,5 cm ilgio skristuku.

Amžius ir atsparumas
--------------------

Gali išgyventi iki 350–400 metų. Veimutinė pušis mėgsta vėsų, drėgną klimatą, gerai vėdinamą dirvą. Atsparumas šalčiui iki -34,4 – -39,9 °C.

Panaudojimas
------------

XVII–XVIII a. veimutinės pušies mediena plačiai naudota Karališkojo laivyno laivų statybai, taip pat baldų gamybai, namų statybai. Dėl intensyvaus kirtimo rytinėje arealo dalyje beveik išnaikinta.

Pavadinimas ir sinonimai
------------------------

Amerikos žemyno anglų k. turi šiuos pavadinimus: *eastern white pine*, *northern white pine*, *white pine*, *northern pine*, britų anglų kalba – *Weymouth pine*. Prancūziškai – *Pin blanc*, *Pin du Lord* arba *Pin de Weymouth*.

Veimutinės pušies lotyniški sinonimai:

* *Leucopitys strobus* (L.) Nieuwl.
* *Pinus nivea* Booth ex Carrière
* *Pinus strobus* var. *brevifolia* Carrière
* *Pinus strobus* f. *brevifolia* (Carrière) Rehder
* *Pinus strobus* subsp. *cumberlandensis* Silba
* *Pinus strobus* var. *fastigiata* Beissn.
* *Pinus strobus* f. *fastigiata* (Beissn.) Beissn.
* *Pinus strobus* f. *glauca* (Beissn.) Voss
* *Pinus strobus* f. *prostrata* (Beissn.) Fernald & Weath.
* *Pinus strobus* f. *strobus*
* *Pinus strobus* var. *umbraculifera* Carrière
* *Pinus strobus* f. *umbraculifera* (Carrière) Beissn.
* *Pinus tenuifolia* Salisb. – neteisėtas sinonimas
* *Pinus umbraculifera* K.Koch – negaliojantis sinonimas
* *Strobus strobus* (L.) Small – negaliojantis sinonimas
* *Strobus weymouthiana* Opiz

Irokėzų genčių konfederacija veimutinę pušį pavadino „Taikos medžiu". Jungtinėje Karalystėje veimutinė pušis žinoma „Weymouth pine" pavadinimu pagal Britų karališkojo jūrų laivyno kapitono Džordžo Veimuto (*George Weymouth*) pavardę, kuris iš Šiaurės Amerikos kolonijų, arba dabartinės Meino valstijos, 1605 m. į Angliją pargabeno šios pušies sėklytes.

Čiapasinė pušis
---------------

Nepaisant to, kad Čiapasinių pušų populiacijos savaiminis paplitimo arealas yra gana toli nuo veimutinių pušų (*Pinus strobus*) – pietinė Meksika ir Gvatemala, Čiapinės pušys auga skirtingoje klimatinėje zonoje – atogrąžose, ir turi morfologinių, nors ir nedidelių, skirtumų – skiriasi spygliai, kankorėžių žvyneliai, dalis botanikų ją traktuoja kaip veimutinės pušies varietetą – *Pinus strobus* var. *chiapensis*.

Bet atlikta genetinė analizė rodo, kad nepaisant nedidelių morfologinių skirtumų, Čiapasinių pušų ir veimutinių pušų (*Pinus strobus*) populiacijos yra genetiškai labai skirtingos. Taksone abi populiacijos grupuojamos skirtingose kladose, tad laikytinos atskiromis pušų (*Pinus*) genties rūšimis – Čiapasinė pušis (*Pinus chiapensis*) ir veimutinė pušis (*Pinus strobus*)

Taip pat skaityti
-----------------

* Šiaurės Amerikos žemyno aukščiausių medžių rūšys

Šaltiniai
---------

|  |  |
| --- | --- |
|  | **Vikiteka: Veimutinė pušis** – vaizdinė ir garsinė medžiaga  |

1. ↑   „IUCN Red List - Pinus strobus". IUCN Red list.
2. ↑  arboristai.lt / Svetimkraščiai medžiai Lietuvos miškuose | Parašyta 2011 gruodžio 21. Paskelbta: 2011 gruodžio 21
3. ↑  medeinesparkai.lt / Veimutinė pušis (Pinus strobus) Archyvuota kopija 2020-03-02 iš Wayback Machine projekto.
4. ↑  conifers.org / Pinus strobus
5. ↑  theplantlist.org / *Pinus strobus* L.
6. ↑  plantsoftheworldonline.org / *Pinus strobus* var. *chiapensis* Martínez
7. ↑  treesandshrubsonline.org / *Pinus chiapensis* (Martínez) Andresen

Nuorodos
--------

* plantsoftheworldonline.org / *Pinus strobus* L.
* missouribotanicalgarden.org / *Pinus strobus*
* srs.fs.usda.gov / Eastern White Pine
* fs.fed.us / Pinus strobus
* plants.usda.gov /  *Pinus strobus* L. eastern white pine]
* euforgen.org / *Pinus strobus* White pine
* youtube.com / Eastern White Pine- the Tree Rooted in American History | 17 Jan 2020

Galerija
--------

* Veimutinės pušys (Pinus strobus)Veimutinės pušys (*Pinus strobus*)
* Veimutinės pušies šakelė ir lapeliai (spygliukai) vėlyvą vasarąVeimutinės pušies šakelė ir lapeliai (spygliukai) vėlyvą vasarą
* ŽievėŽievė
* Kankorėžis ir spygliaiKankorėžis ir spygliai
* Veimutinių pušų giraitė IlinojujeVeimutinių pušų giraitė Ilinojuje
* Veimutinės pušies kamienasVeimutinės pušies kamienas
* Cronartium ribicola grybelio pažeista veimutinė pušaitė*Cronartium ribicola* grybelio pažeista veimutinė pušaitė

|  |  |  |  |
| --- | --- | --- | --- |
| 

| Ž • A • RDendrologija |
| --- |
|  |
| 
Botanika · Augalija · Flora · Augalai · Sumedėjęs augalas · Liana · Puskrūmis · Krūmokšnis · Krūmas · Krūmedis · Medis · Vaismedis · Kultivaras · Lapuočiai · Spygliuočiai · Vienanamis augalas · Dvinamis augalas
Iliustruotas Lietuvos augalų genčių vardynas · Lietuvos vietinės medžių ir krūmų rūšys · Lietuvos išskirtiniai medžiai · Lietuvos svetimžemė dendroflora · Pasaulio išskirtiniai medžiai 
Miškas · Miško skliautas · Pomiškis · Lietuvos miškai · Pasaulio miškai (šalys pagal miškų plotą) · Miškų nykimas (neteisėtas miško kirtimas)
Miškininkystė (ekologinė miškininkystė) · Miško atkūrimas · Įveisimas · Miškų ūkis · Miškų urėdija · Girininkija · Eiguva · Lietuvos miškų institutas |

 |